CELEX: C2004/217/49
Language: et
Date: 2004-08-28 00:00:00
Title: Kohtuasi T-211/04: Hagi, mille Gibraltari valitsus esitas 9. juunil 2004 Euroopa Ühenduste Komisjoni vastu

28.8.2004   
            
            
               ET
            
            
               Euroopa Liidu Teataja
            
            
               C 217/27
            
         Hagi, mille Gibraltari valitsus esitas 9. juunil 2004 Euroopa Ühenduste Komisjoni vastu
   (Kohtuasi T-211/04)
   (2004/C 217/49)
   Kohtuasja menetluse keel: inglise keel
   Euroopa Ühenduste Esimese Astme Kohus on saanud 9. juunil 2004 hagi, mille on esitanud Euroopa Ühenduste Komisjoni vastu Gibraltari valitsus, esindajad jurist M. Llamas, solicitor J. Temple Lang, jurist A. Petersen ja jurist K. Nordlander, kohtudokumentide kättetoimetamise aadress Luksemburgis.
   Hageja palub esimese astme kohtul:
   
               —
            
            
               tühistada vaidlustatud otsus tervikuna;
            
         
               —
            
            
               jätta Gibraltari kohtukulud käesolevas asjas komisjoni kanda.
            
         Õiguslikud alused ja peamised argumendid
   Hageja vaidlustab komisjoni 30. märtsi 2004. aasta otsuse toetuskava kohta, mida Ühendkuningriigil on kavas rakendada Gibraltari valitsuse ettevõtte tulumaksureformi raames. (1) Komisjon oli oma otsuses seisukohal, et kavandatav maksureform kujutab endast ühisturuga kokkusobimatut riigiabi.
   Hageja märgib, et komisjoni arvates on reform piirkondlikult valikuline, andes Gibraltari äriühingutele Ühendkuningriigi äriühingutega võrreldes maksusoodustusi, ning et kõnealune reform on sisuliselt valikuline, andes mõnedele Gibraltari äriühingutele võrreldes teiste Gibraltari äriühingutega maksusoodustusi.
   Oma hagi toetuseks väidab hageja esiteks, et komisjon kohaldas vääralt seadust ja tegi vigu põhjendamisel, otsustades, et kavandatav Gibraltari maksureform on piirkondlikult valikuline.
   Selles osas väidab hageja, et eeldus, et Gibraltar on Ühendkuningriigi osa, on väär. Hageja arvates tuleneb see selgelt siseriiklikest põhiseaduslikest õigusaktidest, rahvusvahelisest avalikust õigusest ja ühenduse õigusest.
   Lisaks väidab hageja, et komisjoni piirkondliku valikulisuse põhimõtet ei saa Gibraltari puhul kohaldada. Hageja arvates käsitleb otsus kahte täielikult teineteisest eraldiseisvat ja teineteist välistavat maksujurisdiktsiooni, nii et Gibraltari maksuseadusi ei saa käsitleda eranditena Ühendkuningriigi maksuseadustest.
   Teiseks väidab hageja, et komisjon kohaldas vääralt seadust ja tegi põhjendusvigu, otsustades, et maksureform on sisuliselt valikuline. Hageja arvates on reform üldise iseloomuga ja kujutab endast Gibraltari mõistlikku majanduspoliitilist valikut.
   Hageja arvates on sätted, mille alusel on maksust vabastatud äriühingud, kes ei teeni kasumit, ja mille kohaselt äriühingutel ei ole vaja maksta rohkem kui kindlaksmääratud ülemmäär, ettenähtud ainult liigse maksustamise vältimiseks ning neid ei kohaldata valikuliselt teatud rühma või kategooriasse kuulumise alusel.
   Hageja väidab samuti, et komisjon eksis, väites Gibraltaril ärihooneid ja töötajaid mitteomavatele äriühingutele tööjõumaksude ja omandimaksude kohaldamata jätmisega seoses, et reform annab maksuvabastuse offshore-sektorile ning on seetõttu sisuliselt valikuline. Lisaks väidab hageja, et komisjon rikkus sellega seoses olulisi menetlusnorme, kuna ei Ühendkuningriigile ega ka hagejale ei antud võimalust ametliku uurimise ajal selle kohta märkusi esitada.
   Lõpuks leiab hageja, et reformi ei saa pidada valikuliseks, kuna selle olemus, üldine ülesehitus ja olulised omadused on kavandatud, arvestades Gibraltari majanduse erijooni, eelkõige selle piiratud suurust, tööjõu vähesust, teenustekeskset tööstust ja väikese haldusaparaadi lihtsustatud töökorda.
   
      (1)  Riigiabi C 66/2002 – Gibraltari valitsuse ettevõtte tulumaksu reform.